ODOTAN... - Fit Fat Mama\nHetkessä eläminen on ollut viime aikoina vaikeaa. Mietin koko ajan ”sit kun”, odotan koko ajan jotakin. Mikä on turhauttavaa. Hyvinvointia lisää hetkessä eläminen, tarttuminen hetkeen carpe diem ja silleen. Listasin tähän sitkuttelujani ja odottelujani.\nOdotan huomista rakenneultraa\nOdotan ulkomaanmatkaa toukokuun alussa\nOdotan omaan kotiin muuttoa toukokuun lopussa\nOdotan kesäloman ja mammaloman alkua\nOdotan, että maa sulaisi ja saisin uuden pyöräni käyttöön\nOdotan, että raskaus+imetysajan jälkeen voisin ottaa kulmien kestopigmentoinnit\nOdotan aina vaan viikonloppua\nOdotan, että saisin rakkauden saliin takaisin ja mietin tuleeko sitä enää koskaan\nOdotan ensi vuotta ja kenties reissua johonkin uuteen maahan\nOdotan, että löytäisin tulevaan asuntoon kivan käytävämaton\nOdotan, että keksisin mikä miusta tulee isona\nOdotan ilman kipuja olevia hölkkälenkkejä\nOdotan, että nähdään meidän vauva täysikasvuisena ja terveenä\nYritän opetella elämään enemmän hetkessä, vaikka tälläinen odottelija olenkin. Mietin asioita välillä pitkällekin tulevaisuuteen…Jo tänään elin hetkessä, kun ennätin naputtaa hetken rauhassa tietokoneella juoden kuumaa kahvia. Miulla ja minimiehellä on kunnon räkätauti päällä, tsiuh aivastukset vaan lentelee. Kuumetta ei ole noussut kummallakaan, toivottovasti pääsiäismunat veisi pöpön viimeistään pois. Odotetuista jutuista päällimmäisenä mielessä on huominen rakenneultra <3!! Hihi ihanaa nähdä meidän pieni. Oikein kivaa keskiviikkoa <3.\nAvainsanat: Carpe Diem Hetkessä eläminen\nTupusstiina 12.04.2017, 22:06\nHei. Olisi kiva kuulla mietteitä mitä olette valinneet tulevaan asuntoonne. Nimimerkillä muutto syksyllä uuteen kotiin. 😊\nTiina / Fit Fat Mama 15.04.2017, 11:50\nOllaan valittu jo kaikki pinnat,seinät yms mutta kuvia ei niistä ole niin postailen paremmin niistä sitten kun ollaan muutettu :). Onnea etukäteen omaan kotiin,onko teilläkin uudiskohde vai teettekö remppaa :)?\ntupusstiina 19.04.2017, 18:43\nTiina / Fit Fat Mama 19.04.2017, 18:49\nOkei kiva juttu,pääsette sit alusta asti miettimään ratkaisuja 🙂\namy 14.04.2017, 07:12\nÄäk..muistan kyllä tuon rakenneultran odottelun! Ihan hirmu piinaavaa. Toivottavasti kaikki meni hyvin ja pikkuisella oli kaikki niin kuin pitääkin. Haluatteko saada tietää jo etukäteen onko vauva tyttö vai poika?\nHyvää pääsiäistä ja hyvinvoivaa loppuodotusta 🙂\namy + ipana rv30\nTiina / Fit Fat Mama 15.04.2017, 11:52\nAika meni tässä raskaudessa puoleen väliinkin ihmeen nopsaan,mutta laskin kyllä päiviä rakenneultraan hihi. Otettiin selvää ja tyttölupaus sieltä tupsahti 🙂\nAnna^ 14.04.2017, 07:19\nMites ru meni?\nHyvin <3 Kuten jo luitkin hihi 🙂


Jouluradio kaikuu tänä vuonna historiallisen laajasti Odotettu, kaivattu ja suosittu Jouluradio aloittaa lähetyksensä ensimmäisenä adventtina jo 14. kertaa. Kannattaa siis virittää vastaanotin tai mobiililaite tutulle taajuudelle puoliltaöin 27. marraskuuta.\nLue lisää: Jouluradio soi taas\nKauneimpia joululauluja ensimmäisestä adventista lähtien\nKauneimmat Joululaulut alkavat soida jälleen ensimmäisestä adventista 27.11. alkaen seurakuntien ja Suomen Lähetysseuran yhteistyössä järjestämissä yhteislaulutilaisuuksissa.\nTänä vuonna uudempia lauluja löytyy lasten laulujen joukosta: espoolaisen muskariopettaja Eeva-Maria Nyyssösen ”Kolme hienoa herraa” ja ilmajokelaisen kanttori Heini Kantola-Katajan ”Tähtilaulu”.\nKauneimmat Joululaulut -tilaisuuksissa kerätään kolehti Suomen Lähetysseuran ulkomaiseen työhön. Tänä vuonna kampanjan teemana ovat lapset. Maailmassa on miljoonia lapsia, jotka ovat orpoja tai elävät muuten vailla riittävää turvaa. Lähetysseura ohjaa keräystulot kehitysmaiden lasten koulutukseen, lasten ja äitien terveydenhuoltoon sekä perheiden toimeentulomahdollisuuksien parantamiseen.\nLasten- ja nuortenkirjallisuuden Finlandia-ehdokkaat on julkistettu\nVoittajan nimi selviää 24. marraskuuta.\nFrölander-Ulf, Lena: Jag, Fidel och skogen / Minä, Muru ja metsä\nIsto, Sanna, kuvitus Sami Saramäki: Maan alaiset\nKolu, Siri: Kesän jälkeen kaikki on toisin\nVuorela, Seita: Lumi\nLokakuun 2016 myydyimmät lasten ja nuorten kirjat\nSyyskuun 2016 myydyimmät lasten ja nuorten kirjat\nElokuun 2016 myydyimmät lasten ja nuorten kirjat\nJiipeenetin media- ja tubeleiri 16. - 18.9.2016\nSivu 5 / 47


Kasvohoidot - Paus Wellness & Beauty\nBTB13 -mikromesoterapia, kasvot, kaula ja decollete - 198€\nBTB13 -mikromesoterapia on innovatiivinen, erittäin tehokas mikroneulaushoito, jossa käytetään kynämäistä instrumenttia. Hoidossa luodaan ihoon mikrokanavia, joiden kautta BTB13 -soluaktivaattori saadaan imeytymään jopa 2,5mm syvyyteen. Hoito tehostaa ihon aineenvaihduntaa, poistaa kuona-aineita, tasoittaa ihon sävyä ja kiinteyttää sen rakennetta. Hoitoa suositellaan 4-6 viikon välein 3 kerran sarjassa (sarjahoidon hinta 175€ /kerta). Hoito sisältää neulauksen lisäksi tehokkaan PHA+Lactic acid -kuorinnan ja rauhoittavan naamion, joiden vaikutusaikana saat pientä rentouttavaa päänhierontaa. Sarjan ensimmäisellä hoitokerralla saat kotiin ihoa tehokkaasti rauhoittavan, normaalikokoisen hoitovoiteen, jota tulee käyttää jokaisen hoitokerran jälkeen. Mikromesoterapiahoitojen yhteydessä kaikki BTB13 -kotihoitotuotteet -15%. Hoidon kesto 1h. Luethan ennen hoitoa lisää mikromesoterapiasta sivuiltamme.\nBTB13 -mikromesoterapia, kasvot ja kaula - 155€\nBTB13 -mikromesoterapia on innovatiivinen, erittäin tehokas mikroneulaushoito, jossa käytetään kynämäistä instrumenttia. Hoidossa luodaan ihoon mikrokanavia, joiden kautta BTB13 -soluaktivaattori saadaan imeytymään jopa 2,5mm syvyyteen. Hoito tehostaa ihon aineenvaihduntaa, poistaa kuona-aineita, tasoittaa ihon sävyä ja kiinteyttää sen rakennetta. Hoitoa suositellaan 4-6 viikon välein 3 kerran sarjassa (sarjahoidon hinta 140€ /kerta). Hoito sisältää neulauksen lisäksi tehokkaan PHA+Lactic acid -kuorinnan ja rauhoittavan naamion, joiden vaikutusaikana saat pientä rentouttavaa päänhierontaa. Sarjan ensimmäisellä hoitokerralla saat kotiin ihoa tehokkaasti rauhoittavan, normaalikokoisen hoitovoiteen, jota tulee käyttää aina hoitojen jälkeen. Mikromesoterapiahoitojen yhteydessä kaikki BTB13 -kotihoitotuotteet -15%. Hoidon kesto 1h. Luethan ennen hoitoa lisää mikromesoterapiasta sivuiltamme.\nBTB13 -kosteushemmottelu kasvoille - 73€\nTehokosteuttava hemmotteluhoito kuivalle, herkälle, elottomalle tai atooppiselle iholle. Hoidossa kosteuttavia BTB13-tuotteita kerrostetaan iholle saaden aikaan välittömästi heleämpi ja joustavamman tuntuinen iho. Hoito sisältää alkupuhdistuksen, kirkastavan ja hellävaraisen kuorinnan, Omega3 -kasvoöljyn sekä hieronnan Omega3 -hierontaöljyllä, naamion, huulihoiteen, hoitoseerumin ja -voiteen. Hoidon päätteeksi kasvoille suihkaistaan Multikosteuttaja -suihke. Naamion vaikutusaikana saat kevyttä päänhierontaa. Hoidon kesto 45min. Hoidon yhteydessä BTB13-kotihoitotuotteet -15%.\nBTB13 -kiinteyttävä kasvohoito - 99€\nIhoa tehokkaasti kiinteyttävä ja heleyttävä kasvohoito, patentoidun BTB13 -yhdisteen sisältävillä tuotteilla. Yhdiste stimuloi solujen energia-aineenvaihduntaa, ja aktivoi jo passivoituneita kantasoluja tuottamaan uusia terveitä ihosoluja. Suosittelemme hoitoa etenkin aikuiselle, tai kuivalle ja elottoman tuntuiselle iholle. Hoito sisältää alkupuhdistuksen, AHA -happokuorinnan, tarvittaessa mekaanisen ihonpuhdistuksen, hieronnan ravitsevalla Omega3 -öljyllä, kiinteyttävän naamion, hoitoseerumin ja -voiteen. Hoito viimeistellään multikosteuttajalla ja täyttäjällä, jotka saavat kasvot tuntumaan kiinteiltä ja napakoilta. Naamion vaikutusaikana saat rentouttavaa käsihierontaa. Hoidon kesto 1h. Hoidon yhteydessä BTB13 -kotihoitotuotteet -15%.\nBTB13 -mikroneulaus - 155€\nBTB13 -mikroneulaushoitoa käytetään häivyttämään ja ehkäisemään ikääntymisen merkkejä, tuomaan iholle hehkua, sekä tasoittamaan ihon sävyä ja rakennetta. Suosittelemme hoitoa 6 kerran sarjoissa, 2.-6. hoidon hinta on 110€. Sarjahoidolla saadaan aikaan selkeitä tuloksia. Ensimmäisellä käyntikerralla asiakas lunastaa mikroneulaus -rollerin, jota voidaan käyttää asiakkaalle yhden hoitosarjan ajan. Hoidossa käsitellään neulaamalla kasvot, kaula ja decollete. Lisäksi hoito sisältää BTB13 -hedelmähappokuorinnan ja rauhoittavan naamion, joiden vaikutusaikana saat kevyttä päänhierontaa. Hoidon kesto 1h. Mikroneulaushoitojen yhteydessä BTB13 -kotihoitotuotteet -15%. Ennen ajan varausta, luethan täältä, kenelle hoito sopii.\nPau’s Special -kasvohoito - 149€\nHenkilökuntamme omien toiveiden mukainen, ylellinen kasvohoito Ekopharma Helsinki -tuotteilla. Hoitoon kuuluu alkupuhdistus, ihoa kirkastava ultraäänipuhdistus, pitkä kasvohieronta, sekä hoitava seerumi ja naamio, joiden vaikutusaikana kädet hierotaan kosteuttavalla voiteella. Lopuksi iholle levitetään hierovin liikkein hoitovoide. Hoidon päättää rentouttava jalkahieronta. Tämä hoito on tehokas, mutta joka hetki erittäin nautinnollinen. Hoidon päätyttyä saat mukaasi normaalikokoisen EkoPharma Hilla -käsivoiteen. Hoidon kesto 1,5h.\nTäydellinen kasvohoito - 89€\nHemmotteleva, kattava kasvohoito. Sisältää alkupuhdistuksen, kuorinnan, kulmien siistimisen, ultraäänipuhdistuksen, tarvittaessa mekaanista puhdistusta, hemmottelevan hieronnan, naamion ja hoitovoiteen. Naamion vaikutusaikana saat kevyttä paineluhierontaa päänahalle. Hoidossa käytetään ihollesi sopivia Ekopharma Helsinki -tuotteita. Hoidon kesto 75min.\nRentouttava kasvohoito - 62€\nNautinnollinen, paljon hierontaa sisältävä kosteutushoito kasvoille. Hoito sisältää alkupuhdistuksen, entsymaattisen kuorinnan, pitkän hieronnan, naamion ja hoitovoiteen. Naamion vaikutusaikana saat nauttia käsihieronnasta. Hoito toteutetaan Ekopharma Helsinki -tuotteilla. Hoidon kesto 45 min.\nUudistava kasvohoito hieronnalla - 89€\nIhoa elvyttävä ja uudistava timanttihiontahoito. Sisältää alkupuhdistuksen, timanttihionnan, tarvittaessa mekaanisen puhdistuksen, hellävaraisen entsymaattisen kuorinnan, hemmottelevan hieronnan, naamion ja hoitovoiteen. Suosittelemme hoitoa erityisesti juonteiden silottamiseen, sekä suurentuneiden ihohuokosten, aknearpien ja pigmenttimuutosten häivyttämiseen. Hoito toteutetaan Ekopharma Helsinki -tuotteilla. Hoidon kesto 75min. Sarjahoidot (aika varataan paikan päällä max. 4 viikon päähän) -10%.\nUudistava kasvohoito - 79€\nIhoa elvyttävä ja uudistava timanttihiontahoito. Sisältää alkupuhdistuksen, timanttihionnan, tarvittaessa mekaanisen puhdistuksen, hellävaraisen entsymaattisen kuorinnan, naamion ja hoitovoiteen. Suosittelemme hoitoa erityisesti juonteiden silottamiseen, sekä suurentuneiden ihohuokosten, aknearpien ja pigmenttimuutosten häivyttämiseen. Hoito toteutetaan Ekopharma Helsinki -tuotteilla. Hoidon kesto 60min. Sarjahoidot (aika varataan paikan päällä max. 4 viikon päähän) -10%.\nKirkastava kasvohoito - 52€\nIhoa heleyttävä ja kosteuttava, kevyesti puhdistava hoito. Sisältää alkupuhdistuksen, ultraäänipuhdistuksen, naamion ja hoitovoiteen. Naamion vaikutusaikana saat torkkua lämpimän peiton alla ja nauttia lempeästä päänhieronnasta. Hoidossa käytetään Ekopharma Helsinki -tuotteita. Hoidon kesto 30 min.\nKasvojen syväpuhdistus - 63€\nHellävarainen mutta tehokas syväpuhdistus ihollesi. Sisältää alkupuhdistuksen, ihohuokosia avaavan kuorinnan, ultraäänipuhdistuksen, tarvittaessa mekaanisen puhdistuksen, tehoseerumin ja hoitovoiteen. Hoito toteutetaan Ekopharma Helsinki -tuotteilla. Hoidon kesto 45 min.\nVirkistävä kasvohoito syväpuhdistuksella - 70€\nHellävaraisesti ja tehokkaasti syväpuhdistava, mutta myös hyvin rentouttava kasvohoito. Sisältää alkupuhdistuksen, ihohuokosia avaavan kuorinnan, ultraäänipuhdistuksen, tarvittaessa mekaanisen puhdistuksen, naamion ja hoitovoiteen. Naamion vaikutusaikana saat nauttia rentouttavasta käsihieronnasta. Hoidossa käytetään Ekopharma Helsinki -tuotteita. Hoidon kesto 1 h.\nRipsien ja kulmien kestovärjäys ja kulmien muotoilu - 20€\nKestovärjäykset kasvohoidon yhteydessä.\nRipsien kestovärjäys - 15€\nKestoväri pelkkiin ripsiin kasvohoidon yhteydessä.\nKulmien kestovärjäys ja muotoilu - 10€\nKestoväri kulmiin ja kulmien muotoilu kasvohoidon yhteydessä.\nKulmien muotoilu - 5€\nKulmien muotoilu tai siistiminen kasvohoidon yhteydessä.\nSivustollamme käytetään evästeitä, jotta voimme tarjota sinulle parempaa palvelua. TietosuojaselosteHyväksyn evästeet


Keskuspankit ja sosialismi ovat ikuisesti sidoksissa toisiinsa | by Thomas Brand | Brandin kirjasto | Medium\nJörg Guido Hülsmannin essee\nSosialismi tunnetaan pulataloutena. Se on tehottomuuden ja korruption, välinpitämättömien työntekijöiden ja suurikenkäisten, varojen vähyyden, konkurssien, ikuisten uudistustarpeiden ja jatkuvasti epäonnistuvien uudistusten talousjärjestelmä.\nTämä koskee erityisesti totaalista sosialismia sellaisena kuin se koettiin Neuvostoliitossa tai Saksan kansallissosialismissa. Mutta se näkyy myös lukuisissa osittaisissa sosialismeissa, jotka ilmenevät todellisissa hyvinvointivaltiossa, sen monissa valtiollisissa “järjestelmissä”.\nVuodesta toiseen budjettivajeita korkeista maksuista huolimatta; tämä koskee valtion eläkejärjestelmää kuin myös valtion terveydenhuoltojärjestelmässä. Valtion koulutusjärjestelmä on samanlainen: oppilaiden suoritustaso laskee ja lukutaidottomuus kasvaa, vaikka julkiseen koulutukseen osoitetut määrärahat ovat kasvavat huimasti.\nYhdelläkään yksityisyrittäjällä ei olisi varaa antaa kustannusten karata käsistä tällä tavalla. Kaikkien kilpailijoiden on jatkuvasti parannettava toimintaansa. Vain niiden, joilla on laillinen monopoli ja jotka voivat tarvittaessa käyttää veronmaksajien rahoja, ei tarvitse tarkkailla kustannuksia.\nOsittaissosialismi näyttää kasvonsa\nNyt on eräs osittainen sosialismin muoto, joka erottuu tavanomaisesta konkurssitaloudesta. Tappioiden sijasta siinä nähdään voittoja. Täällä nähdään usein kaikki muutkin menestyksekkäästi johdetun yrityksen tunnusmerkit, jossa on kaikki yksityisoikeudellisesta asemasta pukumiesten täyttämiin johtokunnan kokouksiin.\nKyse on keskuspankkitoiminnasta. Termi “keskuspankki” viittaa itse asiassa varsin selvästi keskussuunniteltuun talouteen. Tuskin kukaan kuitenkaan ajattelee niin, että kun puhutaan Yhdysvaltain keskuspankista, Euroopan keskuspankista tai muista keskuspankeista, puhutaan sosialistisen hengen jälkeläisestä. Keskuspankkeja pidetään pikemminkin tyypillisesti erityisen “kapitalistisina”. Mikä voisi olla kapitalistisempaa kuin raha? Mikä liittyy läheisemmin rahaan kuin pankki?\nLähemmin tarkasteltuna näyttää kuitenkin siltä, että tämä käsitys ei ehkä pidä täysin paikkansa. Vapaassa markkinataloudessa yksityisomistus ja kilpailu ovat hallitsevassa asemassa.\nKeskuspankit sen sijaan ovat yleensä valtion hallitsemia laitoksia. Jopa niihin keskuspankkeihin, jotka ovat yksityisoikeudellisia toimijoita (kuten Yhdysvalloissa, Japanissa ja Sveitsissä on tilanne), sovelletaan erityislakeja, ja kansalliset hallitukset nimittävät näissä maissa keskuspankkien johtajat. Lisäksi keskuspankeilla on aina ja kaikkialla oikeudellisesti taattu monopoli.\nNiiden setelistö ja fiat-talletusraha on suurelta osin suljettu vapaan kilpailun ulkopuolelle. Markkinaosapuolet ovat pakotettuja käyttämään keskuspankkien määrittämää rahaa.\nTämä raha on ainutlaatuista. Sitä voidaan periaatteessa tuottaa rajattomasti. Yksityisten liikepankkien rahan tuotantoa rajoittaa niiden oma pääoma (varat) ja asiakkaiden käteistalletukset (velat). Keskuspankit eivät kuitenkaan tarvitse omaa pääomaa tai käteistalletuksia. Ne luovat käteisen. Ne ovat niitä toimijoita, jotka luovat käteistä tyhjästä ja käytännössä ilmaiseksi.\nNiiden toimilla on tietyt oikeudelliset rajat, kuten vuosina 2008–2009 ja 2020–2021 nähtiin, näitä rajoja voidaan lieventää nopeasti ja voimakkaasti. Tarvittaessa ne voidaan poistaa kokonaan.\nKeskuspankeilla on siis potentiaalisesti paljon valtaa. Jos ne vain päästetään kahleistaan, ne voivat hallita koko taloutta ja yhteiskuntaa keskusjohtoisesta asemasta käsin. Ne voivat myötää uutta luottoa lähes rajattomasti. Ne voivat myöntää näitä lainoja joillekin ja evätä ne toisilta. Siksi ne voivat myös hallita kaikkien käytettävissä olevien resurssien käyttöä. Työvoima siirtyy lopulta sinne, missä työstä maksetaan parhaiten. Raaka-aineet ja tuotantohyödykkeet myydään yleensä niille, jotka tarjoavat korkeimman hinnan.\nSe, joka näin ollen hallitsee painokonetta, voi myös ohjata todellisten resurssien virrata juuri sinne, minne parhaaksi näkee. Se, onko tämä resurssien käyttö myös kannattavaa, on keskuspankkien kannalta (toisin kuin liikepankkien tapauksessa) melko toissijaista. Hedän ei tarvitse ahkeroida ja investoida hyvin tappioiden kattamiseksi. Yksi napin painallus riittää!\nKeskuspankit ovat siis olemassa hyväntekijöitä varten. Keskuspankkia johtavan ihmisen ei tarvitse vaivalloisesti valistaa ihmisiä saadakseen aikaan yhteiskunnallisia muutoksia. Humanisti, jolla on painokone, voi rahoittaa kaikki haluamansa muutokset napin painalluksella. Hän voi maksaa muille ihmisille siitä, että he tekevät, mitä hän haluaa. Hän ei tarvitse tähän säästöjä tai pääomaa. Hän ei myöskään tarvitse demokraattista enemmistöä. Niin kauan kuin painokone on hänen hallussaan, hänen ei yleisesti ottaen tarvitse välittää pätkääkään siitä, mitä muut ihmiset ajattelevat tai toivovat.\nMiljardilainoja Leninille, Stalinille ja Hitlerille\nTämä ei ole jäänyt sosialististen teoreetikoiden huomaamatta. Ranskan saint-simonistit olivat jo 1800-luvun alussa ymmärtäneet, että maan taloutta voidaan hallita erityisen helposti ja turvallisesti painokoneen avulla.\nMuutamaa vuotta myöhemmin vaatimus “luottotoimen keskittäminen valtion käsiin kansallispankin kautta, jolla on valtion pääoma ja ehdoton yksinoikeus” oli näkyvästi esillä myös Karl Marxin ja Friedrich Engelsin vuoden 1848 julkaisemassa Kommunistisen puolueen manifestissa.\nEi ole yllättävää, että valtavia mahdollisuuksia luoda rahaa tyhjästä on käytetty kerta toisensa jälkeen valtion teollisuuspolitiikan ja sosialististen kokeilujen rahoittamiseen.\nBrittihistorioitsija Antony Sutton osoitti 1970-luvulla, että eräät New Yorkin Wall Streetin liikepankit olivat rahoittaneet perinteisen eurooppalaisten yhteiskuntien radikaaleja rakenneuudistuksia. Ne tukivat miljardiluokan lainoillaan Leniniä ja Stalinia sekä Adolf Hitleriä. Se ei olisi ollut mahdollista ilman Yhdysvaltain keskuspankin takaamaa jälleenrahoitusta.\nUudet humanistit hallitsevat painokonetta\nMyös meidän päivinämme keskuspankkijärjestelmän ja poliittisten utopioiden välinen historiallinen yhteys näkyy selvästi. Tällä on kyse talouden ja yhteiskunnan “vihreästä” ja tasa-arvoistavasta muutoksesta. EKP:n ja Yhdysvaltain keskuspankin johtajat ovat jo virallisesti sitoutuneet tähän.\nUudet humanistit rahapainoineen ovat epäilemättä suuri vaara ihmiskunnalle. He uhkaavat kaikkien hyvinvointia kanavoimalla niukkoja resursseja kannattamattomaan (ja siksi kestämättömään) käyttöön. Mutta he uhkaavat myös koko vapaata yhteiskuntajärjestystä valmistautuessaan poistamaan kaikkien yhteiskunnallisten voimien avoimen kilpailun. He haluavat korvata kilpailun sellaisen johtajaluokan vallalla, jota kukaan ei ole valinnut hallitsemaan muita ihmisiä.\nVihreää keskuspankkipolitiikkaa ei kuitenkaan pidä tuomita ensisijaisesti siksi, että sillä muka tavoitellaan ekologisia päämääriä, vaan siksi, että siinä syntyy keskuspankki, joka pääsee hallitsemaan. Keskuspankit ovat luonteeltaan tuhoisia. Silloinkin, kun niitä eivät johda ekologisiksi ja sosialistisiksi julistautuneet, ne suosivat kaveripiiriä, suosikkeja ja suurtaloutta.\nItävallan koulukunnan taloustieteilijät ovat osoittaneet muun muassa, että keskuspankit heikentävät aina ja kaikkialla talouskasvua heikentämällä ihmisten säästämishalukkuutta, lietsovat ahneutta ja kurjuutta ja tuottavat räikeitä tulo- ja varallisuuseroja. Keskuspankkeja ei voida uudistaa, vaan ne on lakkautettava.\nSuomennos Jörg Guido Hülsmannin kirjoittamasta artikkelista “Central Banks and Socialism Are Forever Linked Together”. Artikkeli on julkaistu alun perin Mises Instituten verkkosivuilla 22. lokakuuta 2021. Saksankielinen alkuperäiskirjoitus löytyy Epoch Times -verkkolehdestä.\nHülsmann toimii taloustieteen professorina Angersin yliopistossa (Universités Faculté de Droit, d’Economie et de Gestion). Hän on Euroopan tiede- ja taideakatemian jäsen ja yhdysvaltalaisen Mises Instituten vanhempi tutkija. Hänen tutkimusalueisiinsa kuuluvat muun muassa raha-, pääoma- ja kasvuteoria. Hülsmann on kirjoittanut useita kirjoja, kuten Deflaatio ja vapaus, The Ethics of Money Production ja Mises: The Last Knight of Liberalism.


Katon korjaus Hanko | Kattopalvelu Pro\nKaton korjaus Hanko – kattava huolenpito kattosi hyväksi\nKaton korjaus Hangossa parantaa kattosi tiiveyttä ja toimintakykyä. Viime kädessä katonkorjaus ja katon paikkaus on jokaisella katolla välttämätön, sillä ennemmin tai myöhemmin ympäristön rasitukset vievät katteesta veronsa. Lehdet, neulaset, sammal, siitepöly, noki ja tuhka likaavat katepintaa, ja vuoden mittaan katolla vierailevat sade- ja sulamisvedet, lumi, jää sekä pakkanen. Lämpötilanvaihtelut iskevät erityisesti läpivientien tiivistyksiin, ja osaltaan kattoa syövyttävät ilmansaasteet sekä auringon paahtava uv-säteily. Korjaustarvetta voi jouduttaa, jos katon huoltoa laiminlyödään, tai jos katon alkuperäisessä asennuksessa on tehty kohtalokkaita virheitä. Lisäksi katto saattaa kärsiä äkillisistä lumi- tai myrskyvaurioista, jotka saattavat koitua odottamatta uuden ja terveenkin katon kohtaloksi. Ehkä huopakatto, peltikatto tai tiilikatto vaurioitui, kun puu kaatui katon päälle myrskyssä, tai kun putoava lumi irrotti tikkaat tai lumiesteet, ja kattoon tuli reikä.\nKattopalvelu Prolta saat osaavin ottein kaikki kattotyöt Hangossa. Meiltä löytyy kattava tietotaito ja pitkä käytännön kokemus korjauksista, ja niinpä tunnemme erinomaisesti eri kattomallit ja -materiaalit. Tiivistämme ja paikkaamme peltikatot, tiilikatot, huopa- ja palahuopakatot, kaikki kattomallit harjakatosta pulpettikattoon ja aumakatosta tasa- sekä taitekattoon. Voit tilata toimestamme omakotitalon, kesämökin, rivitalon ja kerrostalon katon korjaukset, kunnostukset halleihin ja autotalleihin sekä kaikkiin asuin- ja ulkorakennuksiin. Lisäksi toteutamme katon korjaustyöt myös saaressa saarikohteissa. Kun teetät meillä korjauksia kotiisi tai vapaa-ajan asunnolle, voit hyödyntää töitä verotuksessa kotitalousvähennyksen kohdalla. Kuluihin on haettavissa sivujemme kautta myös joustavaa rahoitusta tarpeen mukaan, joten täysi tiiveys ja toimintakyky ovat jokaisen katon ulottuvilla.\nToteutamme kattotyöt Hangossa, Kemiönsaaressa ja Raaseporissa, samoin kuin myös lähipaikkakunnilla, kuten Inkoossa, Perniössä ja Salossa. Teemme yksittäiset vuotopaikkaukset ja katon vesivahinkojen korjaukset, kastuneiden yläpohjan eristeiden vaihdot sekä myrskyvaurioiden korjaukset. Ajoissa tehty katon paikkaus säästää sekä rahaa että kattoa, kun epäkohdat hoidetaan kuntoon ennen niiden eskaloitumista kosteus- tai lahovaurioiksi. Katolla säilyy toimintavarmuus ja rakenteilla asianmukainen suoja, joten kattavampiin remontteihin ei tarvitse ryhtyä ennen aikojaan. Meiltä saat katon tiivistykset ja paikkaukset laadukkaana ammattityönä, asiakaslähtöisellä palvelulla ja avaimet käteen- periaatteella. Tee siis kaukonäköinen ja kannattava ratkaisu kattosi hyvinvoinnin tueksi – ota yhteyttä ja pyydä tarjouksemme katon korjauksesta ja paikkauksesta!\nKaton korjaukset ja muut kattotyöt ammattiylpeydellä ja varmalla tietotaidolla Hangossa\nMeiltä saat kaikki kattotyöt kestävistä kattokorjauksista katon toimintakuntoa ylläpitäviin kattohuoltoihin sekä laadukkaisiin kattoremontteihin Hangossa. Jos katto vuotaa tai aluskate vaatii korjausta, voit luottaa osaaviin ammattilaisiimme. Korjaamme kaikki huopakatot/palahuopakatot, peltikatot ja tiilikatot. Kattokohtaisilla huolloilla varmistamme, että juuri sinun kattosi on valmis ottamaan seuraavan vuodenajan haasteet vastaan. Puhdistamme rännit ja katon, pudotamme lumet, poistamme sammaleet ja suojaamme katteet uudelleenpinnoittamalla. Korjaamme vanhat, tai asennamme uudet kattotuotteet, kuten lumiesteet, kattoikkunat tai kattoluukut. Kun tiilikattosi, peltikattosi tai huopakattosi kaipaa remonttia, olemme valmiina rakentamaan sinulle uuden katon laadukkaalla avaimet käteen -palvelulla.\nKaikissa kattotöissä Hangon alueella palveluksessasi -Kattopalvelu Pro\nPeltikaton korjaus Hangossa uudistaa kuluneet ja kolhiintuneet kattopellit\nPeltikaton korjaus Hangossa saattaa sisältää muun muassa myrskyvaurioiden korjaustöitä. Ehkä tuuli tai myrsky irrotti kattopellit ja peltilistat, tai myrsky kaatoi puun peltikaton päälle. Tai sitten lumi pudotti rännit ja repi alustasta kattotikkaat, niin että peltiin tuli reikä. Toisaalta peltikaton korjaustarvetta voivat aiheuttaa myös tavanomaisemmat sääilmiöt, kun uv-säteily, vesi, lumi sekä jää vuoroin kuluttavat katepintaa. Lämpötilanvaihtelut saavat kiinnikkeet höltymään ja kattopellit elämään edestakaisin, ja kun liitokset alkavat irvistää, on vesitiiveys mennyttä. Peltikatto voi vuotaa myös rakenteisiin, jos yläpohjan toimivuudessa on haasteita – esimerkiksi aluskate saattaa olla loppuun kulunut, vaurioitunut tai väärin asennettu. Yksi peltikaton arkkivihollinen on kattoa reikiinnyttävä ruoste. Korroosio valtaa varsinkin hoitamattoman katon ja syövyttää pellit piloille.\nPeltikaton korjaus Hangossa kunnostaa kaikenlaiset peltikatot: lukkosauma- konesauma- ja profiilipeltikatot sekä harvinaisemmat alumiini- ja kuparikatot. Toteutamme huolella pohjatyöt, kuten lian- ja ruosteenpoiston, jotta tiivistykset ja massaukset tarttuvat hyvin, ja korjauksesta saadaan kestävä. Useimmissa tapauksissa riittävä toimenpide on peltikaton reikien paikkaus, ja lisäksi voimme tarvittaessa vaihtaa yksittäisiä kattopeltejä uusiin. Kun reikä löytyy kattopeltien kiinnikkeen tuntumasta, teemme naulojen tai kateruuvien vaihdot uusiin kateruuveihin, sekä suoritamme kattopelteihin lisäkiinnitykset, jos alkuperäinen asennus on tehty liian harvaan. Saat meiltä peltikaton aluskatteen korjaukset ja yläpohjan kosteusvauriokorjaukset, huonokuntoisten eristeiden uusimiset sekä kastuneiden rakenteiden vaihdot. Kattopeltiseppämme toteuttavat peltikaton kunnostukset kohteen sijainnista ja kattomallista riippumatta – tarpeen tullen peltikaton korjaustyöt myös saaressa saarikohteissa.\nHuopakaton korjaus Hangossa paikkaa reiät ja tasoittaa kuprut\nHuopakaton korjaus Hangossa tehdään kattokohtaisella palvelulla toimestamme. Kohdekaton malli ja materiaali täytyy aina ottaa korjauksessa huomioon, sillä samakin ongelma eri katoilla voi vaatia erilaiset tarveaineet sekä työkalut. Korjaamme taitavasti ja tyylikkäästi kaikki huopakaton variaatiot: kolmiorimakatteet, palahuopakatot sekä hitsattavat bitumikermikatot. Ehkä huopakatto vaurioitui myrskyssä, kun puu kaatui huopakaton päälle, tai kun myrskytuuli irrotti tai repi kattohuopaa irti, tai myrsky muulla tavoin vaurioitti huopakattoa. Tai sitten korjaustarve on kehittynyt pikkuhiljaa vuosien varrella, kun kattoon ovat päässeet pureutumaan erilaiset mekaaniset ja kemialliset rasitukset. Huopakaton suojaava sirotekerros kuluu ajan saatossa pois, ja kun uv-säteily kuivattaa kattohuopaa, halkeiluriski kasvaa. Katteeseen voi ilmestyä reikiä, repeämiä, kulumia, painumia ja kupruja, joskus jopa suoranaisia pullistumia eli niin sanottuja huopakaton höyrypusseja. Muita vuotoalttiita elementtejä huopakatolla ovat läpiviennit ja liitokset. Saumoihin iskevät esimerkiksi sammaleen juuret sekä talvella lumikuorman paine.\nTeemme huopakaton sekä palahuopakaton korjaukset ja paikkaukset Hangossa, aina kattosi tarpeet kartoittaen ja tilanteen vaatimalla tavalla. Kun kyse on pienistä kulumista, voi riittää katteen kunnostus massalla, kun taas isompiin vauriokohtiin asennamme tarpeen mukaan huopakaton paikkapalat. Tiivistämme halkeilleet saumat ja liimaamme palahuopakatolta irronneet bitumipaanut, ja viillämme auki huopakaton höyrypussit, jotta kupruileva kate päästään tasoittamaan. Huopakaton reikien paikkaus onkin poikkeuksetta haastava tehtävä, sillä katto täytyy tiivistää aina sataprosenttisen vedenpitäväksi, myös huovan aukileikkaamisen jälkeen. Kun huopakatto vuotaa Hangossa, kutsu paikalle Kattopalvelu Pro. Kokeneilta korjaajiltamme sujuu siististi huopakaton korjaus, paikkaus ja tiivistys, samoin kuin taitoa vaativat tasakaton korjaukset sekä myös huopakaton tulityöt. Jos tilanne sitä vaatii, voimme korjata tai vaihtaa myös alushuovan, umpilaudoituksen ja katevaneroinnin. Lisäksi teemme taidolla katollesi pienet ja suuret huopakaton myrskyvaurioiden korjaustyöt, ja tarpeen tullen suoritamme katon kunnostukset myös saaressa saarikohteissa.\nTiilikaton korjaus Hangossa kunnostaa savitiili- ja betonitiilikatot\nTiilikaton korjaus Hangossa hoitaa kuntoon savitiili- ja betonitiilikatot. Vaikka perinteikäs tiilikatto onkin kiitettävän luja sekä kestävä, ei sekään ole täysin immuuni sään ja ajan jatkuville rasituksille. Esimerkiksi sammal ja jäkälä tarraavat helposti huokoiseen tiilipintaan, ja ne syövät tiilestä mineraaleja sekä kuljettavat kosteutta katteeseen. Talvella merkittävää lisärasitusta tuo katon päälle kertyvä lumikuorma, joka saattaakin painaa rakenteet notkolle tai synnyttää liitoksiin saumavuotoja. Mitä vanhemmaksi tiili ehtii, sitä huokoisemmaksi se myös muuttuu, ja katon sisälle imeytyy kosteutta, joka sitten vuoroin sulaa ja jäätyy. Tätä tuhoisaa kierrettä kutsutaan tiilikaton pakkasrapautumiseksi, ja lopulta haurastunut katto murtuu päästäen vedet rakenteisiin. Tai kenties tiilikatto rikkoutui äkillisesti, kun myrsky kaatoi puun tiilikaton päälle? Olipa ongelman syy mikä tahansa, nopea reagointi on tarpeen.\nKun tiilikatto vuotaa Hangossa, ratkaisu on tiilikaton korjaus ja paikkaus. Ajoissa tehtynä tämä tarkoittaa yleensä paikallisia täsmätoimia, kuten irronneiden peltien kiinnitystä sekä rikkinäisten kattotiilien vaihtoa. Saat meiltä myös tiilikaton aluskatteen korjaukset ja yläpohjan lahovauriosaneeraukset, painuneen rakenteen oikaisut sekä tiilikaton myrskyvaurioiden korjaustyöt. Tiilikaton korjauksen ja paikkauksen lopuksi pintakäsittelemme kuluneet kattotiilet, niin että katto saa takaisin suojan säätä ja sammalta vastaan. Kyllästetty tiili jaksaa paremmin hylkiä kasvustoa ja kosteutta, ja kun rakenteet pysyvät turvassa, on korjaustarve jatkossa vähäisempää.\nKaton läpiviennin, kattoikkunan, kattovalokuvun ja kattoluukun korjaus tiivisteiden vaihdosta rakennemuutoksiin\nKaton korjaus Hangossa sisältää tarpeen mukaan myös katon läpiviennin paikkaukset – katon korjaukset kattoikkunan, kattovalokuvun, kattoluukun ja viemärintuuletusputken kohdalta, sekä savupiipun, ilmanvaihtoputken ja tv-antennin kohdalta. Läpiviennit muodostavat rakenteensa puolesta valitettavan konkreettisen vuotoriskin, ja jos suoranaista vauriokohtaa ei katolta löydy, paikantuu kattovuoto usein juuri läpivientiin. Kattopalvelu Pro hoitaa taidolla maaliin niin pienet kuin suuretkin läpivientityöt. Vaihdamme hapertuneet tiivisteet sekä uusimme kuluneet suojapellit, ja jos vettä näyttää päässeen katon alempiin osiin, suoritamme purkutyöt rakenteisiin. Paikkaamme aluskatteen läpiviennin kohdalta ja kunnostamme yläpohjan lahovauriot, ja korjaamme sekä uusimme läpiviennin höyrynsulun tai eristeet. Asennamme puuttuvat ylösnostot sekä läpivientien tiivistekappaleet. Lisäämme myös eristystä ja kohennamme tuuletusta, jos se kondenssiongelmien estämiseksi on tarpeen.\nMeiltä saat yksilöllisellä palvelulla myös muut katon korjaustyöt Hangossa. Katto kuin katto kaipaa ajoittain esimerkiksi peltisepäntöitä, laudoitusten uusimista sekä kattovarustelujen vaihtoa. Paikkamaalaamme lumiesteet ja vaihdamme vääntyneet tikkaat, korjaamme ränneistä kaadon ja kiinnitykset sekä saneeraamme vuotavat vesikourut. Samoin maalaamme ja kunnostamme katon sekä talon eri puuosat, kuten otsalaudat, räystäslaudat, tuulilaudat ja ikkunalaudat. Asennamme piipunhatut ja -pellitykset ja kiinnitämme irronneet peltilistat, sekä korjaamme katolta seinällenostopellit, päätypellit ja räystäspellit. Tiivistämme rakoilleet kattojiirit ja asennamme pieneläinesteet, sekä hoidamme kuntoon kaikki muutkin kattosi yksittäiset elementit.\nAjoissa toteutettu paikkaus ja tiivistys antaa katolle uuden elämän. Vältyt ikäviltä vesivahingoilta ja ennenaikaisilta remonteilta, sekä suojaat rakenteet ensiluokkaisesti säätä ja aikaa vastaan. Katolla säilyy täysi käyttövarmuus sekä asianmukainen arvo, ja tiivis, toimiva katto myötävaikuttaa koko talon hyvinvointiin. Lunasta katollesi laadukkaita lisävuosia asiantuntevan kattopalvelumme avulla – ota yhteyttä ja pyydä tarjouksemme katon korjauksesta ja paikkauksesta Hangossa!


Interflora | Kukkakauppaesittely | Kaijan kukka\nMonipuolisuus, elämyksellisyys ja hyvä henkilökohtainen palvelu ovat elementtejä, joista Suomen pohjoisimman kukkakaupan, Kaijan Kukan, omistaja Mimmi Turunen tunnetaan.\nMonet kukkakauppiaat kertovat innostuneensa alasta jo pienenä, mutta Mimmi voi todella sanoa imeneensä äidinmaidosta intohimon alaa kohtaan ja alan toimintatavat. Hänen floristinen ammattitaitonsa on alkanut kehittyä kukkakaupan takahuoneessa tiskin alla jo muutaman viikon ikäisenä. Innokkuuden ja toimintatapojen lisäksi Mimmi kertoo oppineensa äidiltään arvomaailman ja kaiken sen, mikä yrittäjyydessä on tärkeää. Mimmi on ollut vetovastuussa Kaijan Kukassa jo hieman vajaa 11 vuotta siirryttyään yrittäjäksi sukupolvenvaihdoksen myötä. Ensimmäisiä työtehtäviään kukkakaupassa Mimmi on tarmokkaasti hoitanut jo alle kouluikäisenä.\nMimmistä ei pitänyt tulla kukkakauppiasta lainkaan, vaikka kukkakauppiaana työskentely oli heidän suvussaan jo tuttua puuhaa. Mimmin äiti teki kukkakaupassa sotien jälkeen pieniä askareita jo 5-vuotiaana, joten hänkin on ollut kukkien ympäröimänä jo lapsesta asti. Pienenä Mimmi ilmoitti, että hän mieluummin maalaisi vaikka taloja kuin toimisi kukkakauppiaana. Kaikki vapaat ja lomat kuluivat äidin kukkakaupassa työskennellessä ja tradenomiopintojen aikana Torniossa ajatus omasta polusta selkiintyi. Mimmi ei voinut kuvitella itseään toimiston pöydän taakse virkatyöhön, vaan rakkaus kukkiin ja käsillä tekemiseen veti puoleensa. Liekki ei ole sammunut, vaan rakkaus roihuaa edelleen yhtä voimakkaana.\nYrityksen ja liiketoiminnan kehittämisen ohella Mimmi on kasvattanut miehensä kanssa myös heidän tyttärensä. Mimmi on päässyt seuraamaan sekä oman yrityksensä että tyttärensä samanaikaista kasvua, sillä hänellä on kokemusta yrittäjyydestä ja äitiydestä lähes yhtä pitkältä ajalta. Tätä ennen Mimmi opiskeli määrätietoisesti sekä floristiksi että floristimestariksi. Lisäksi hän on suorittanut ansiokkaasti myös yrittäjän ammatti- ja erikoisammattitutkinnot sekä opiskellut Suomen Kukkakauppiasliiton sidonnanopettajaksi.\nLapissa yrittäjänä toimiminen tuo omat erikoispiirteensä ja haasteensa mm. välimatkojen vuoksi. Konkreettisena esimerkkinä on se, että lähin kukkatukku on 500 km päässä Oulussa, eli siellä ei voi vain piipahtaa työpäivän päätteeksi. Mimmin täytyy aina suunnitella hyvissä ajoin, mitä tarvikkeita hän tarvitsee niitä tuovista autoista, ja koska. Yhteistyökumppaneilleen Mimmi on kiitollinen erityisesti siitä, että yhteistyö heidän kanssaan on ollut luonnikasta. Myös paikallisten yrittäjien kesken vallitsee hyvä yhteishenki, yhdessä yrittämisen meininki.\nVuosien aikana kukkakauppa-alalle on tullut paljon uusia tuulia. Yksi viime vuosien suurimmista muutoksista on ollut päivittäiskukka- ja viherkasvimyynnin myynnin siirtyminen marketteihin. Mimmin mukaan kimput ostetaan juhlapäiviä varten yhä kukkakaupoista, mutta arkipäivien ilostuttajia yhä enemmän marketeista. Lapissa kukkakauppiaana olo antaa kuitenkin aivan oman säväyksensä työhön. Mimmistä on ihana päästä käyttämään paljon erilaisia luonnonmateriaaleja ja keksiä niistä jotain uutta ja erilaista. Hänen äitinsä kerää kukkakauppaa varten säännöllisesti materiaaleja luonnosta. Myös matkailijat antavat oman säväyksensä työhön, sillä Lapin turistit ostavat kukkia mm. vuokraamiinsa hotellihuoneisiin ja mökkeihin. Yksi osa Mimmin työtä on myös koristaa majataloja ja hotelleja erilaisilla luonnonmateriaaleista tehtävillä tila- ja pöytäkoristeilla. Nämä ovat sellaisia, joita ei etelässäkään joka paikassa näe!\nMimmille tärkeä osa asiakaspalvelun ja floristisen alan ammattilaisena on kohdata jokainen asiakas tilanteen arvokkuuteen sopivalla tavalla, sillä kukat ovat herkkä ja tunnepitoinen asia. Mimmi pitää tästä kiinni myös ruuhkasesonkien aikana. Palvelu on hänelle sydämen asia, sillä jokainen kohtaaminen on aina ainutlaatuinen. Monet asiakkaista ovat Mimmille ja hänen äidilleen hyvinkin tuttuja, sillä kauppa on ollut samassa paikassa jo 2000-luvun alusta saakka.\nInterfloraan Kaijan Kukka on kuulunut toimintansa alusta asti. Interfloraan kuuluminen on aina ollut Mimmille tärkeä osa Kaijan Kukan tarjoamaa kokonaisvaltaista palvelua. Ikkunoissa olevat Hermes-tarrat, Interfloran tunnukset, näkyvät kirkolta kotio saakka. Mimmi sai elokuussa 2017 Suomen Kukkakauppiasliitolta erityisen tunnustuksen, kun hänet nimettiin Vuoden kukkakauppiaaksi. Valtakunnallinen tunnustus omalta alalta on ollut Mimmille hyvin merkittävä asia. Niin paljon kuin Mimmi nauttiikin työstään, hänelle on myös tärkeää, että yrittäminen on järkevää ja kannattavaa. Interfloralta saadun tunnustuksen lisäksi Mimmi on saanut vuonna 2014 Vuoden yrittäjänainen -palkinnon ja vuonna 2017 hänet nimettiin Inarin Vuoden yrittäjäksi. Näillä kaikilla tunnustuksilla on oma paikkansa Mimmin sydämessä.


Sisilialainen sardiinisalaatti | Dieetit.fi\n475 kcal/annos 4 annosta\nSardiini ja sardiinien tapaan valmistetut kalasäilykkeet ovat täyssäilykkeitä, joissa kalat on säilötty ruotoineen lie¬meen. Ruodot pehmenevät säilöntäkäsittelyssä syötäviksi, joten kaloissa on runsaasti kalsiumia. Voit vaihtaa ohjeen sardiinit silakka-, muikku-, lohi- tai tonnikalasäilykkeisiin. Ylimääräisen öljyn voit säilyttää kylmässä ja käyttää vähi¬tellen esimerkiksi kalojen paistamiseen tai kalarisottoon.\n250 g (5 dl) simpukkapastaa\n1 dl vastapuserrettua sitruunamehua\n3 rkl tomaattisosetta (ei ketsuppia)\n1 tl fenkolinsiemeniä kevyesti murskattuina\n1 salaattifenkoli (400 g) ohuesti suikaloituna, lehtihapsut hienonnettuna\n1/2 dl (20 g) rusinoita\n3 tlk (yhteensä noin 350 g) öljyyn säilöttyjä sardiineja valutettuina\nKeitä pasta pakkauksen ohjeen mukaan isossa katti¬lassa, väljässä suolalla maustetussa vedessä kypsäksi. Valuta pasta, mutta säästä sen keitinvedestä 1 desilitra.\nVatkaa sillä välin isossa kuihossa sitruunamehu, tomaattisose, fenkolinsiemenet ja suola hyvin sekai¬sin. Lisää säästetty pastan keitinliemi.\nKaada kuuma pasta liemeen ja sekoita. Lisää fen¬kolisuikaleet ja rusinat. Sekoita hyvin.\nPaloittele sardiinit kevyesti lautasella haarukalla. Lisää sardiinipalat ja hienonnettu fenkolinlehtisilppu salaattiin. Sekoita ja tarjoa huoneenlämpöisenä tai jääkaapissa jäähdytettynä hiivaleivän tai grahamsäm-pylöiden kera.


» Palveluportfolionhallinta – Turhaa byrokratiaa vai strategian jalkauttaja?\nEdellisessä blogissani kirjoitin palvelustrategiasta ja sen merkityksestä yrityksen tarjooman kehityksessä. Nyt otamme tärkeän askeleen kohti strategian jalkauttamista.\nPortfolionhallinta strategian tukena\nPalvelustrategian määrittelemisen jälkeen kuvaan astuu olio nimeltä portfolionhallinta. Se on oikeammin prosessi, joka vastaa siitä minkälaisia palveluita yritys kehittää, toimittaa ja poistaa tarjoomasta. Portfolionhallinnalla on siis tärkeä rooli palvelustrategian toteutumisessa yrityksen jatkuvassa toiminnassa. Tarkastellaanpa kuvitteellista esimerkkiä: Oletetaan, että yrityksen tuotekehitysyksikössä on asiakaspalautteen pohjalta keksitty useita uusia palveluideoita. Portfolionhallinnan tehtävänä on nyt arvioida mitkä ideat ovat potentiaalisia liiketoiminnan kannalta, ja mikä tärkeintä, sopivat palvelustrategiaan. Näin varmistetaan, että yritys kehittää tarjooman kannalta ns. oikeita palveluita ja tuotekehitysresurssit ovat kohdennettu tehokkaasti.\nTällä kertaa portfolionhallinta päättää, että kolmea ideaa aletaan tutkia tarkemmin. Tutkimuksen, joka voi sisältää esimerkiksi asiakastestausta, protoilua ja liiketoimintalaskelmia, jälkeen huomataan, että yksi ideoista täyttää sovitut kriteerit ja etenee varsinaiseen kehitykseen. Eräs tämän tyyppisen lähestymisen etu on, että ideasta opitaan mahdollisimman paljon ennen kuin aletaan käyttää enemmän rahaa ja tuoda useampia ihmisiä kehitystyöhön.\nUuden palvelun julkaisupäivän lähestyessä, portfolionhallinta varmistaa, että kaikki tarpeellinen on tehty ja antaa luvan julkaisulle. Juhlallisuuksien jälkeen alkaa palvelun toimittaminen jatkuvissa palveluissa. Portfoliohallinnan työ ei kuitenkaan ole vielä tehty. Sen tehtävä tässä elinkaaren vaiheessa on seurata palvelun suorituskykyä ja verrata sitä tehtyihin liiketoimintalaskelmiin. Ajan kuluessa palvelu alkaa menettää imuaan asiakkaiden keskuudessa. Asiakasmäärä alkaa laskea ja sen myötä palvelun tuotto. Viimeistään tässä vaiheessa, portfolionhallinnan pitää tehdä päätöksiä tarvitaanko uusia ominaisuuksia tai jopa kokonaan uutta versiota palvelusta. Meidän esimerkissämme portfolionhallinta päättää aloittaa palvelun poistamisen tarjoomasta. Uutta palvelua ei kehitetä tilalle, koska palvelustrategia on muuttunut ja kyseisen tyyppistä palvelua ei enää haluta tuottaa. Palvelun siirtyessä ”eläkkeelle” pääsemme esimerkkimme loppuun.\nOn tärkeää valita oikeat ihmiset vastaamaan yrityksen portfolionhallinnasta. Lisäksi sen tulee olla kiinteä osa liiketoiminnan johtamista, ei siitä erillinen toiminne. Yhtä tärkeää on myös ymmärtää, miten varmistetaan portfoliohallinnan onnistuminen, mitä aktiviteetteja sen tulee suorittaa jatkuvaluonteisesti ja mitä informaatiota sen käytettävissä pitää olla. Parhaimmillaan toimiva portfolionhallinta tuottaa näkyvyyden ja hallinnan koko palvelun elinkaareen mukaan lukien sen kustannukset. Tietyn palvelun kokonaiskustannusta on mahdollista seurata ideoinnista aina poistamiseen saakka. Toimituksessa olevien palvelujen osalta näkyvissä ovat halutut mittarit kuten tuotto tai asiakastyytyväisyys. Investoinnin vaikutusta palvelun tuottavuuteen voidaan seurata ja palvelujen mahdollinen poisto tarjoomasta tehdään hallitusti.\nTähän pisteeseen on kuitenkin pitkä matka ja se vaatii, että organisaatio, sen toiminteet, kulttuuri ja työkalut tukevat portfolionhallintaa. Onneksi kaikkea ei tarvitse tehdä kerralla. Portfolionhallinta voidaan ottaa käyttöön pienin askelin, jolloin organisaatiolla on tilaisuus opetella ja sisäistää asia vaihe kerrallaan samalla korjaten mahdollisia virheitä. Kypsyystason noustessa, lisää elementtejä voidaan jalkauttaa täydentäen aikaisempia vaiheita. Tämän kaltainen lähestymismalli mahdollistaa toimivan portfolionhallinnan arvon toteamisen mahdollisimman aikaisessa vaiheessa.


Rekan jousitettu istuin vaihtui Mademoiselle-tuoliin | Yle Uutiset | yle.fi\nRekan jousitettu istuin vaihtui Mademoiselle-tuoliin\nSotkamossa yritystään availeva entinen rekkakuski Kari Härkönen tietää myyvänsä tavaran arvon. Desingistä hän ei luovu pilkkahintaa, mutta käyttötavaran kunnan uusi kirpputoriyrittäjä laittaa halvalla kiertoon. Entisessä työssä rekan ratissa miehelle oli aikaa pohtia uutta ammattiaan, joka kehkeytyi harrastuksen parista.\n15.10.2013 • Päivitetty 15.10.2013 15:36\nKari Härkönen istahtaa perintötuoliinsa, jota moni keräilijä havittelee.\n- Asiakkaat tulevat tänne muka hohhoilemaan tuon tuolin ympärille, että mikä se tämä on, vaikka tasan tietävät, että se on Ilmari Tapiovaaran Mademoiselle. Luullaan, etten arvaisi sen arvoa! Hyväkuntoisella Mademoisella saa 700 euroa, mutta tämän myyn 250 eurolla.\nTuore kirpputoriyrittäjä myöntää suoraan, ettei hän tässä tapauksessa mieti tunnearvoa, vaikka sitä on tuolissa usean sukupolven edestä.\nEnpä sitten arvannut, että siitä tulee haluttu. Se onkin täällä uudella kirpputorillani toiseksi kallein tavara, skootterin jälkeen.\nKari Härkönen Mademoiselle-tuolista\n- Olin poikana mummolassa ja tuli kokeiltua näihin reunimmaisiin pinnoihin vesurin terävyyttä. Äiti oli heittämässä tuolia roskiin, mutta tarjosi sitä kuitenkin minulle. Enpä sitten arvannut, että siitä tulee haluttu. Se onkin täällä uudella kirpputorillani toiseksi kallein tavara, skootterin jälkeen.\nRekan ratissa Kari Härkösellä oli aikaa miettiä muitakin tavaroita, joita hän myisi kirpputorillaan.\n- Käyttötavaraa menee, vaatteita heikommin. Lama-aikana tavaran laatu on heikompaa, mutta sitä kiertää.\nPitkiä taipaleita kulkiessaan kainuulainen pohti myös kokonaan uuden ammatin itselleen.\n- Olen ikäni harrastanut tätä, vienyt aina joutilaista tavaraa myyntiin samalla, kun olen rekalla ohittanut jonkun hyvän kirpputoripaikan.\nYksinäisyys oli yksi syy siihen, että Kari Härkösen luopumaan rekan avaimistaan.\n- Olen tehnyt elämäni aikana monenlaista ja aina sanonut, että tämä ja tämä työ on eläkevirka. Paitsi rekkaa ajaessa sanoin, että tämä se ei ole. Nyt tuntuu, että vedän tätä kierrätystyötä eläkkeelle saakka.\n- Jäi minua tosin vähän harmittamaan, että rekan ajaminen jäi, koska oli mukavat työkaverit ja firma. Tiesin, että se oli elämässäni vain välivaihde.\nKari Härkönen rekkakuskina, kollega Jouni Lukkari seisoo rekan vieressä. Kuva: YLE Kainuu / Antti Kettumäki\nKari Härkönen koki rekan ratissa myös säännökset ja rajoitukset haittaavina.\n- Se, että seurataan ja ratsataan kokoa ajan, on tympeää. Norjassa ja Ruotsissa oli mukava ajaa, mutta koin se odottelun keljuksi, kun ei voinut puhua kellekään. Puhelinlaskut olivat valtavat. Nyt täällä saa puhua niin paljon kun tahtoo asiakkaiden kanssa.\nTyökaverit arvasivat, että Kari Härkönen ei kauaa rekkaa aja.\n- Kyllä he ovat seuranneet tätä jatkuvaa kaupankäyntiä, jota teen koko ajan.\nPääasia on tavaran kiertäminen\nEntiset työkaverit ovat myös olleet isona apuna antaessaan suunnitteluapua.\n- Olen nähnyt näitä kirpputoreja siinä määrin, että osasin poimia toimivat tavat omaan yritykseeni. Olin perustamassa yritystä jo kymmenen vuotta sitten Tornioon, mutta sitten täältä Kainuusta löytyi morsian ja palasin kotikulmille, Härkönen paljastaa.\nTaloudellinen riski ei vakituisesta työstä irtisanoutunutta Härköstä mietitytä.\nEivätkä kainuulaiset vie ehjää tavaraa roskiin, se laitetaan kiertoon.\n- Emäntä hankkii yrittäjänä sen verran, että voin keskittyä omaan yritykseeni kunnolla.\nVuosittain järjestetttävä Siivous-päivä (siirryt toiseen palveluun) oli myös hyvä kimmoke kirpputoriyrittäjälle.\n- Jo silloin sotkamolaiset olivat tosi innoissaan, että tänne saataisiin tämmönen paikka jonne tuoda isompaakin kalustetta myyntiin. Eivätkä kainuulaiset vie ehjää tavaraa roskiin, se laitetaan kiertoon, Härkönen tietää.\nKari Härkösen uuden yrityksen pihapiirissä kulkee päivittäin isoja kulkuneuvoja.\n- Kyllä ne muistuttavat entisestä työstä, ainahan hyvälle rekkakuskille on töitä, että kyllä minä voin vielä rekan rattiinkin palata.\nilmiötKotimaaKuorma-auto & rekkaKirpputorit ja myyjäisethyödykkeet Rekka- ja kuorma-autokuljettajattaloustieteetKainuuSotkamoPilkkahintaautothuonekalutIhmissuhteet työpaikallaskootteritYritystiedottarjoustuotetoimeentuloturva


Anja Peltonen - Kuluttajavirasto\nKuluttajaviraston kuluttajaoikeusryhmän johtaja\nKuluttajan valta riippuu lainsäädännöstä\nKuluttajapoliittisessa keskustelussa korostetaan kuluttajan vastuullisuutta. Kun kuluttaja käyttää valtaansa, markkinoiden toiminta paranee ja hyvinvointi kasvaa.\nEsimerkiksi Suomen kuluttajapoliittisessa ohjelmassa vuosille 2008-2011 todetaan, että kuluttajilla itsellään on vastuullinen rooli oman hyvinvointinsa turvaajina. Kuluttajien vaikutusmahdollisuuksia ei ole ohjelman mukaan osattu käyttää täysimääräisesti hyödyksi. Heidän valintansa ohjaavat myös palvelujen ja tuotteiden kehittämistä ja sitä kautta innovaatiota ja tehokkuutta. Ohjelman tavoitteena onkin, että kuluttajille turvataan riittävä tietopohja ja osaaminen, jotta he osaavat toimia kehittyvillä markkinoilla ja vaikuttaa kuluttajina yhteiskunnassa\nKuluttaja ei kuitenkaan voi käyttää valtaansa ilman lainsäädännön tarjoamaa selkänojaa. Lainsäädännön on taattava, että kuluttaja saa selkeää tietoa ja pääsee oikeuksiinsa. Lisäksi on varmistettava, että ei-vastuulliset toimijat karsitaan pois markkinoilta. Toimiva lainsäädäntö ja tehokas valvonta edesauttavat kuluttajapoliittisen ohjelmankin mukaan kuluttajien luottamusta – ja itse asiassa antavat välineet vallan käyttämiseen.\nTieto takaa hyvän lopputuloksen?\nPerinteisen käsityksen mukaan kuluttaja toimii rationaalisesti ja rationaalista päätöksentekoa edistetään antamalla tietoa. Tämä on ollut aikanaan kuluttajansuojalainkin markkinointisäännösten lähtökohta vuoden 1977 hallituksen esityksessä (HE 8/1977 vp). Kunhan kaikki päätöksentekoon vaikuttavat tekijät kerrotaan, siitä seuraa automaattisesti järkevä päätös.\nVastaavalla tavalla esimerkiksi kulutusluottodirektiivissä (87/101/ETY) vuonna 1987 säädettiin siitä, että pelkkä todellisen vuosikoron ilmoittaminen parantaa kuluttajan tiedonsaantia ja vertailumahdollisuuksia. Sen sijaan ei kiinnitetty mitään huomiota siihen tapaan, jolla todellinen vuosikorko kerrotaan.\nVielä Suomen voimassaolevaa takauslainsäädäntöä valmisteltaessa 1998 (HE 189/1998 vp) uskottiin puhtaasti tiedon antamiseen eikä arvioitu, onko vastaanottajalla mahdollisuuksia omaksua tietoa. Takaussäännösten (Takauslaki 361/99) mukaan takaajalle pitää antaa runsaasti tietoa. Jotta takaaja saisi oikean kokonaiskuvan vastuustaan, luotonantajan on takaussitoumukseen merkittyjen ehtojen lisäksi selostettava pääkohtia takausta koskevasta lainsäädännöstä. Käytännössä tilanne on johtanut pankeissa pitkien litanioiden läpikäymiseen.\nLakisääteisen tiedon antaminen kuluttajalle ei sinänsä vielä riitäkään, ellei kiinnitetä huomiota siihen muotoon, jolla tieto tehokkaasti annetaan. Muuten päädytään siihen, että kuluttaja väsähtää tiedon määrään (consumer fatigue).\nInformaatiovelvollisuudesta kohti osuvaa esittämistapaa\nViime aikoina on yhä useammin myönnetty, että kuluttaja ei olekaan aina ja kaikessa rationaalinen toimija. Samat inhimilliset käyttäytymismallit toistuvat usein ja voivat joskus jopa estää järkiperäisen päätöksenteon. Esimerkiksi energia-asioissa (Ofcom, UK 17.11.2006) voi käydä niin, että mitä enemmän kuluttajalla on valinnanmahdollisuuksia ja yksityiskohtaista tietoa, sitä todennäköisempää on, että valinta ei palvelekaan enää kuluttajan etua. Vertailu ei silloin käytännössä toimi tarkoitetulla tavalla (confusopoly).\nKuluttajan aktiivinen toimiminen markkinoilla ei enää saa perustua eikä perustu vain siihen olettamukseen, että kunhan tieto on annettu, vastuu siirtyy kuluttajalle. Siksi tietojenantoa koskevissa säännöksissä korostetaan nyttemmin tiedon käyttökelpoisuutta.\nEU:n useissa kuluttajadirektiiveissä on täsmennetty tiedonantovelvollisuutta termeillä "selkeästi" ja "ymmärrettävästi". Nämä käsitteet on direktiivejä täytäntöön pantaessa sisällytetty myös Suomen kuluttajansuojalakiin esimerkiksi etämyynti- ja takuusäännöksissä. Myös kulutustavaroista ja -palveluista annettavia tietoja koskevassa valtioneuvoston asetuksessa (613/2004) edellytetään, että käyttöohjeet, kuten muutkin kulutustavarasta annettavat tiedot, on annettava selkeässä ja ymmärrettävässä muodossa sekä käyttämällä selkeää kirjasintyyppiä ja riittävän suurikokoisia kirjasimia.\nSopimattomia kaupallisia käytäntöjä koskevassa direktiivissä (2005/29/EY) puhutaan puolestaan keskivertokuluttajasta, joka ei kuitenkaan enää liene mainokset pilkuntarkkaan lukeva tietokone. Komission esitteessä "The Unfair Commercial Practices Directive, New laws to stop unfair behaviour towards consumers" todetaan näet, että tiedot on esitettävä selkeästi: tietojen epäselvä esillepano on käytännössä sama kuin laiminlyönti.\nTämä linjanmuutos, jossa yritysten tiedonantovelvollisuus on laventunut tiedon todelliseen käyttökelpoisuuteen, on merkki kuluttajaoikeuden modernisoitumisesta.\nMielenkiintoista on, että myös palveludirektiivissä (2006/123/EY) – joka koskee myös b2b markkinointia ja jota ei ole pidetty varsinaisena kuluttajadirektiivinä – on päämäärätietoisesti painotettu tietojensaannin helppoutta, selkeyttä ja yksiselitteisyyttä. Palveludirektiivi täydentääkin kuluttajakaupassa kuluttajansuojadirektiivien tietojenantovelvoitteita.\nPalveludirektiivin artikla 22 mukaan jäsenvaltioiden on varmistettava, että tiedot, jotka palveluntarjoajan on annettava, saatetaan saataville tai ilmoitetaan selkeästi ja yksiselitteisesti ja hyvissä ajoin ennen sopimuksen tekemistä tai ennen palvelun tarjoamista, jos kirjallista sopimusta ei ole.\nTätä taustaa vasten voidaan todeta, että kuluttajia koskeva lainsäädäntö edellyttää nykyään, että kuluttaja saa tarvittavat tiedot käyttöönsä mahdollisimman selkeinä, helppolukuisina ja vaivattomasti. Puheessaan Lissabonin strategiasta kuluttaja-asioista vastaava komissaari Meglena Kuneva (The Lisbon Council 2007 Growth and Jobs Summit Brussels, 2007) alleviivasi sitä, että kuluttajille pitää luoda oikeat markkinaolosuhteet, jossa voi tehdä harkittuja valintoja. Kuluttajille on tätä varten myös annettava välineet.\nViimeisin askel tähän suuntaan on uusittu kulutusluottodirektiivi (2008/48/EY), jossa nimenomaan edellytetään, että vakiotiedot markkinoinnissa on esitettävä selkeästi, tiiviisti ja näkyvästi edustavan esimerkin avulla ja että ennen sopimuksen tekoa annettavat tiedot annetaan vakiolomakkeella. Lisäksi halutaan varmistaa, että kuluttaja kykenee arvioimaan luottosopimuksen merkityksen tarvittaessa selittämällä tiedot yksilöllisesti ottaen huomioon olosuhteet, kuluttajan henkilön ja luottotyypin. Näin lisätään läpinäkyvyyttä ja vertailtavuutta. Ehkäpä jossain vaiheessa edellytetään myös muillakin palvelualoilla ilmoittamaan yksikköhinnat, jotta samaan vertailukelpoisuuteen päästään muillakin aloilla kuin luotoissa. Samalla edistettäisiin myös kilpailua.\nSopimusehtojenkin oltava selkeitä\nSopimusehtojen selkeys on rinnastettavissa markkinointitietojen esittämiseen. Uusimmissa kuluttajadirektiiveissä, samoin kuin palveludirektiivissä, alleviivataan sopimusehtojen esittämistä hyvissä ajoin ennen sopimuksen tekemistä. Jo vuodelta 1993 olevaan kohtuuttomia sopimusehtoja koskevaan direktiiviin (93/13/ETY) on kirjattu, että jos on kyse sopimuksesta, jonka kaikki tai tietyt kuluttajalle esitetyt ehdot on laadittu kirjallisesti, ehdot on aina laadittava selkeästi ja ymmärrettävästi. Tätä artiklaa ei ole sisällytetty kuluttajansuojalakiin direktiiviä täytäntöön pantaessa. Sen sijaan kuluttajansuojalain 4 lukuun lisättiin 3 §, jonka mukaan epäselvästi laadittuja ehtoja tulkitaan laatijansa vahingoksi.\nMarkkinaoikeus otti ehtojen selkeysvaatimuksen huomioon kuluttaja-asiamiehen hakemuksesta ratkaisussaan (Mao 31:4) ja katsoi epäselvät sopimusehdot kohtuuttomiksi. Markkinaoikeuden mukaan sopimusehdot, joissa kuluttajan maksuvelvollisuutta korkojen ja muiden maksujen osalta ei oltu riittävän selkeästi ja yksiselitteisesti esitetty, olivat kuluttajien kannalta kohtuuttomia ja siten kuluttajansuojalain 3 luvun 1 §:n vastaisia.\nSopimusehtojen sisällön kannalta on myös keskeistä se, ovatko kuluttajat tietoisia oikeuksistaan ja onko heillä toimintamahdollisuuksia. Sopimusehdoissa tulee ilmetä, mitä kummankin osapuolen oikeudet ja velvollisuudet ovat. Paitsi että ehdot eivät voi olla vain toiselle velvoitteita asettavia, ne eivät voi myöskään olla vain pelkkää säännösten toistamista.\nSama periaate näkyy myös sisämarkkinoiden ja palvelujen pääosaston laatimassa palveludirektiivin täytäntöönpanoa koskevassa käsikirjassa, jossa todetaan, että 21 artiklan mukainen jäsenvaltioiden tietojenantovelvollisuus yrityksille ei voi olla ainoastaan pyyntö tutustua oikeudellisiin teksteihin.\nJos esimerkiksi viestintämarkkinalain säännökset kirjataan suoraan kuluttajasopimukseen sellaisenaan tai viitataan pykäliin, kuluttaja ei saa sopimuksesta oikeaa kuvaa oikeusasemastaan juuri kyseisen sopimuksen osapuolena.\nKanadassa sikäläinen valvoja The Canadian Radio Television and Telecommunications Commission (the CRTC) on jakanut kuluttajille lyhennelmän heidän perusoikeuksistaan telepalvelujen käyttäjänä. Oppaassa kerrotaan muun muassa, mitä kuluttajat voivat vaatia laskutuksen selkeydeltä. Tämä tuntuu hyvältä ja toimivalta tavalta varmistaa, että kuluttajat ovat tietoisia oikeuksistaan ja että heille herää kiinnostus myös sopimuksen sisältöä kohtaan. Kuluttajalla on silloin todellinen mahdollisuus olla aktiivinen ja käyttää oikeuksiaan.\nEdellytyksinä Kanadan esimerkin kaltaisille oppaille on, että lainsäädäntöön on kirjattu osapuolten oikeudet ja velvollisuudet. Suomessa näin onkin tehty monilla aloilla. Eräältä keskeisimmältä, pankkipalveluilta, tällainen lainsäädäntö kuitenkin edelleen puuttuu.\nErityistilanteisiin tarvitaan peruuttamisoikeus\nKun puhutaan kuluttajan vallankäytöstä arkielämässä, ei aina riitä, että kuluttaja saa selkeästi esitetyt perustiedot ja tekee sen jälkeen sitovan sopimuksen. Jos päätöksentekotilanne tai tuote on erityislaatuinen, vasta peruuttamisoikeus antaa kuluttajille aidon mahdollisuuden päättää ja toimia. Tähän mennessä peruuttamisoikeutta on säännöksin tuotu tilanteisiin, joissa kuluttaja tekee ostopäätöksensä ilman vertailumahdollisuuksia, kuten etämyynnissä tai lomaosakkeiden kaupassa.\nKulutusluotoissa peruuttamisoikeus laajenee uuden direktiivin myötä tilanteeseen, jossa kuluttaja tekee merkittävän tulevaisuuden kulutusmahdollisuuksiin vaikuttavan päätöksen. Markkinaoikeuden kesäkuisessa päätöksessä puolestaan todetaan (MaO 256/08), että tietyissä tapauksissa kuluttajan järkiperäisen päätöksenteon turvaamiseksi on tarpeen, että hän voi vielä myöhemmin harkita tekemäänsä päätöstä ja tarvittaessa yksipuolisesti peruuttaa tekemänsä kaupan. Käsiteltävänä oli autojen vuokraoikeuteen etuja antavien osakkeiden myyminen esittelytilaisuudessa. Markkinaoikeus totesi, että huomioon ottaen kauppahinta ja olosuhteet joissa sopimus syntyy, kauppasopimusta, johon ei sisälly sopimusehtoa ostajan oikeudesta purkaa kauppa, on pidettävä kuluttajan kannalta kohtuuttomana.\nViime aikoina on keskusteltu siitä, pitäisikö kadulla toimivien telemyyjien sopimuksissa ottaa myös käyttöön peruuttamisoikeus. Ruotsin kuluttaja-asiamies on esittänyt tätä koskevan lainsäädäntöaloitteen.\nPääseekö kuluttaja oikeuksiinsa oikeasti?\nMaailma ei ole valmis saatikka täydellinen. Lainsäädännön on taattava myös kuluttajan pääsy oikeuksiinsa häiriötilanteissa. Kuluttajan on saatava kauppahinnalle asianmukainen vastike. Virhetilanteista onkin säännökset kuluttajansuojalaissa ja useissa erityislaeissa. Jos asiakkaan yhteydentotoihin yritykseen ei kuitenkaan vastata, reklamaatiota ei hoideta, kuluttajan lakisääteiset oikeudet eivät välttämättä toteudu. Kuluttajakin pyrkii käyttämään aikansa tehokkaasti ja kärsii tappion.\nSiitä syystä ilahduttavaa onkin, että sekä sopimattomia menettelyjä koskevassa direktiivissä että palveludirektiivissä korostetaan asiakaspalvelua. Palveludirektiivissä edellytetään nimenomaisesti, että yritys antaa paitsi yhteystietonsa, myös vastaavat valituksiin ja palvelua koskeviin kyselyihin mahdollisimman nopeasti sekä pyrkivät parhaansa mukaan löytämään tyydyttävän ratkaisun (artikla 27). Palveludirektiivin toimeenpanoa koskevassa käsikirjassa todetaan, että jäsenvaltioiden on sisällytettävä tällainen palveluntarjoajia koskeva velvoite lainsäädäntöönsä.\nVelvoite vastata asiakaspalveluun tulleisiin yhteydenottoihin joutuisasti saattaa tuntua itsestään selvältä. Meille tulevista kuluttajien yhteydenotoista kuitenkin näkee, että tämän nimenomaisen säännöksen ja sen rikkomisen seuraamusten pohdinta on varsin tarpeellista. Jos valitukseen vastataan, se edesauttaa myös kiistan selvittämistä ilman viranomaisen väliintuloa.\nPelkkä lainsäädäntö ei yksinään aina riitä ylläpitämään kuluttajien luottamusta markkinoiden toimintaan. Tarvitaan myös viranomaisten tehokasta ja uskottavaa valvontaa, jonka avulla puututaan lainvastaiseen toimintaan tuloksekkaasti. Myös Suomen kuluttajapoliittisessa ohjelmassa peräänkuulutetaan tehokasta valvontaa.\nKuluttajansuojan valvontakeinoissa – ja resursseissa - on kuitenkin selviä puutteita. Viimeksi ne ovat tulleet esille talousvaliokunnan mietinnössä (TaV 11/2008). Useilla muilla OECD-mailla on käytössään keinot, joilla voidaan puuttua nopeasti jatkuvaan vakiintuneiden sääntöjen rikkomiseen. Parhaillaan Norjassa käsitellään parlamentissa sopimattomia kaupallisia käytäntöjä koskevan direktiivin toimeenpanoa koskevaa esitystä, jossa erityinen markkinahäiriömaksu halutaan juuri näihin valvontatoiminnan uskottavuutta ja tuloksellisuutta horjuttaviin tilanteisiin (Om lov om kontroll med markedsföring og avtalevillkår mv Ot.prp.nr 55 2007-2008).\nValvojan rooli on nykyään paljolti informoiva ja lain noudattamista helpottava työkaluja tarjoava. Meillä kuluttajaoikeuden valvonnassa on kehitetty ja ollaan jatkossakin tekemässä yrityksille taskumuistilistoja, nettiin päätöspuita, kuluttajille reklamointimalleja. Informaation ja yhteistyöhankkeiden ohella valvoja kuitenkin tarvitsee aina myös vaikutuksiltaan nopeita keinoja. Tähän valvonnan uskottavuuteen voi tuoda jatkossa helpotusta myös toimiva alue- ja paikallishallinto.\nKuuluuko valtaistuminen vain hyvin pärjääville?\nKun puhutaan aktiivisten kuluttajien vaikuttamisesta, unohdetaan helposti syrjäytyneet tai syrjäytymisvaarassa olevat kuluttajat. Jatkuvasti perintätoimien kohteena oleva kuluttaja ei pysty vaikuttamaan perintäyhtiöiden kululaskuihin tai varmistamaan, että pikaluottojen korot olisivat kohtuullisia. Köyhä kuluttaja ei voi vaikuttaa ehtoihin kilpailuttamalla. Näissä tapauksissa tarvitaan lainsäädäntötoimia paitsi saatavuuden myös kohtuullisuuden turvaamiseksi.\nSuomen lainsäädännössä ja EU:n tasolla on pidetty tärkeänä turvata saatavuus ja kohtuullisuus tietyissä palveluissa. Kuneva totesi Lissabonin puheessaan, että Euroopan taloudessa on pyrittävä alhaiseen syrjäytyneiden määrään. Muuten markkinoiden vapauttaminen ei onnistu.\nKomission raportissa "Financial Services Provision and Prevention of Financial Exclusion" (manuscript completed in march 2008) pohditaan eri keinojen vaikutuksia rahoituspalvelujen saannin takaamiseksi ja syrjäytymisen ehkäisemiseksi. Johtopäätöksissä tulee esille myös toimivan kuluttajalainsäädännön merkitys. Jos syrjäytymistä onnistutaan ehkäisemään esimerkiksi turvaamalla rahoituspalvelujen saanti lakiteitse, kuluttajan mahdollisuudet tehdä valintoja paranevat.\nLainsäädäntökään ei aina auta\nKuluttajan mahdollisuudet toimia aktiivisena vaikuttajana pyritään ensisijaisesti takaamaan lainsäädännön informaatiota koskevilla vähimmäis- ja selkeysvaatimuksilla. Niiden pohjalta kuluttaja voi vaikuttaa omilla tietoisilla valinnoillaan markkinoihin. Kaikissa asioissa kuvio ei kuitenkaan toimi näin.\nLainsäädäntö ei edellytä, että mainostajan tulisi kertoa, jos tuote on ympäristön kannalta haitallisempi kuin muut saman tuoteryhmän tuotteet. Edelleenkin viesti kerrotaan toisinpäin: se, jolla on oikeasti jotain kerrottavaa ympäristöagendastaan, voi mainostaa tuotetta ympäristöargumentilla. Kuluttaja ei kuitenkaan voi luottaa siihen, että yritykset, jotka eivät käytä ympäristöväittämiä, olisivat edes keskitasoa ympäristöasioissa. Tilanne poikkeaakin tuoteturvallisuudesta, jossa lähtökohtana on kuluttajien luottamus siihen, että markkinoilla olevat tuotteet eivät aiheuta vaaraa terveydelle. Yritys ei voi tehdä myyntivalttia siitä, että se ei vaaranna kuluttajien terveyttä vaan tietty vähimmäistaso koskee kaikkia tuotteita.\nTietojen antamista koskevat säännökset eivät tarjoa kuluttajille myöskään mahdollisuutta vaikuttaa tuotteiden kestoiän pitenemiseen. Kuluttajan on tosin saatava tiedot takuu- ja huoltojärjestelmistä. Vaikutusmahdollisuudet tuotteiden kestoiän kasvattamiseen ovat kuitenkin vähäiset, jos yksikään tuotemerkki ei halua profiloitua kestoiällä.\nYmpäristö- ja kestoikäasioissa kuluttajan tueksi tarvitaankin lainsäädännön puuttuessa vertailevia testejä ja yhtenäistä kuluttajaliikettä. Palveludirektiivi on tässäkin asiassa ilahduttavasti helpottamassa kuluttajan vallan käyttöä. Jäsenvaltiot on velvoitettu varmistamaan, että osapuolet saavat helposti laatumerkkien perusteista tietoa (artikla 26). Sen lisäksi palvelujen laadusta tulisi artiklan mukaan saada enemmän vertailevaa tietoa. Mielenkiintoista on, muodostaako palveludirektiivin laatupolitiikka-artikla jatkossa todellisen keinon palvelujen laadun parantamisessa.\nToimiva lainsäädäntö takaa aktiivisen kuluttajaliikkeen\nEsittämistavan pohtiminen ei ole pelkästään eurooppalainen ilmiö. OECD-tasolla Soulin ministerikokouksessa hyväksytyissä dokumenteissa korostuu selvästi yrityksen vastuu valtaistaa kuluttajia informaatiota välittämällä. Raportissa "Protecting and Empowering Consumers in Communication Services" rohkaistaan yrityksiä antamaan selkeää ja yksiselitteistä informaatiota kuluttajille palveluistaan, sopimusehdoista ja maksuista.\nKuluttajamarkkinoinnissa ei siis enää riitä vain lakisääteisten tietojen esittäminen, vaan lainmukaisuutta arvioidaan myös selkeyden ja yksiselitteisyyden nojalla. Yritysten innovatiivisuutta tarvitaan uusien kuluttajia palvelevien esittämistapojen kehittämisessä. Nettiympäristö tarjoaa yrityksille paljon mahdollisuuksia kehittää "one size fits all" -ratkaisujen sijasta useita tapoja täyttää tiedonantovelvollisuus.\nOivan esimerkin lainsäädännön kehittymismahdollisuuksista tarjoaa OECD:n kuluttajapoliittisen komitean aloittama työ, jonka innoittamana useissa maissa on saatu parannuksia aikaan. Erityisen hieno saavutus on Englannissa laadittu käsikirja lainvalmistelijoille "Warning! Regulated Information for Policy-makers".\nJatkossa lainsäädännössä pohdittaneen perusteellisemmin kuluttajakäyttäytymistä koskevan tutkimuksen pohjalta, millaisin täsmäkeinoin kuluttajan toimintamahdollisuuksia voidaan edistää.\nKun lainsäädäntö tukee kuluttajan toimintamahdollisuuksia ja perusarjen kulutuspäätökset voidaan tehdä luottavaisesti, kuluttajilla on entistä paremmin tilaa vaikuttaa kuluttajaliikkeissä myös niihin asioihin, joihin lainsäädäntö ei pure.\nTakaisin valikkoon │ Lue seuraava artikkeli


Sähköpostiosoite: Mikäli olet unohtanut sähköpostiosoitteesi, johon olet aineiston tilannut niin ota yhteyttä puh 09-4250 550 tai deski@deski.fi Videot - Media, mainonta ja markkinointi\nVideo: Suomen lupaavin yleisurheilutähti Nooralotta Neziri: Urheilu kasvattaa päämäärätietoisuuteen\tHuipulle pääseminen vaatii kovaa työtä – myös taloudellisesti. Harjoittelu ei ole ilmaista, eikä opiskelijan budjetista harjoitusmatkojen maksaminen...\nMyynnin ja markkinoinnin ammattilaiset SMKJ 12.12.2012 kello 10.10\nNetti-tv: Uusi laki kilometrikorvauksista voi johtaa kilometritehtaalle\tVuoden alusta voimaan tuleva kilometrikorvausta muuttava laki on ollut ristituulessa ensiesityksestään lähtien. Ministeriön ja useiden järjestöjen...\nDNA Oy 31.5.2012 kello 11.05\nNetti-tv: Tutkimus: Älypuhelin voi ratkaista perheriidan\tTutkimuksen mukaan joka kolmas miehistä ja joka neljäs naisista on ratkaissut puolison tai ystävän kanssa alkanutta väittelyä etsimällä faktaa...\nKärkimedia 21.3.2012 kello 10.24\nNetti-tv: Miten sanomalehti selviytyy tulevaisuuden uutisviidakossa?\tEri mediakanavia kulutetaan nykyään ristiin ja jopa samanaikaisesti. Koska uutinen saatetaan lukea, katsoa tai kuunnella useastakin paikasta, on kunkin...\nMyynnin ja markkinoinnin ammattilaiset SMKJ 26.10.2011 kello 14.19\nNetti-tv: Tutkimus: Myyjien palkat nousussa\tTuoreen tutkimuksen mukaan myyjien palkat ovat nousussa. Palkkakehitykseen on vaikuttanut muun muassa myyjän omat tavoitteet. Vaikka myyjän työ vaatii...\nAikakausmedia 9.5.2011 kello 11.10\nNetti-tv: Aikakauslehtigaalassa palkittiin vuoden kuvaaja\tVuosittain järjestettävä Aikakauslehtigaala palkitsi taas aikakauslehtien kerman. Vuoden aikakauslehtikuvaajan palkinnon sai työlleen omistautunut...\nSuomen Akatemia 17.3.2011 kello 09.25\nNetti-tv: Tutkimus: Sosiaalinen media haastaa perinteiset keinot vaikuttaa\tTämän päivän kuuma sana on sosiaalinen media, eli some. Alkaako sosiaalinen media olla jo niin vakavasti otettava ilmiö, että sillä on jo...\nIntrum Justitia Oy 3.3.2011 kello 10.29\nNetti-tv: Intrum Justitia mullistaa maksamisen\tVIDEO TAUSTATIEDOKSI TOIMITTAJILLE\nIntrum Justitia Oy tuo markkinoille uuden tavan maksaa ostoksia. Maaliskuusta alkaen kuluttaja voi valita kassan...\nTeliaSonera Finland Oyj 23.2.2011 kello 10.38\nNetti-tv: Voiko taloyhtiön yhteishankinnoilla saada säästöä?\tKesällä astui voimaan asuntoyhtiölaki, joka antaa taloyhtiöille mahdollisuuden hankkia laajakaistayhteyden yhteishankintana enemmistöpäätöksellä ja...\nNetti-tv: Aikakauslehtien parhaat tekijät palkittu\tLähes jokaisella toimialalla jaetaan erilaisia palkintoja, joiden tarkoituksena on kannustaa alan tekijöitä ja nostaa koko alan profiilia....


Silmukkainen: syyskuuta 2013\nMuutama viikko takaperin olin reissaamassa Pirkanmaan suunnalla ja samalla tuli poikettua Toikalla. En ollut suunnitellut ostavani mitään erityistä, kunhan käyn tutustumassa myymälään. Niinhän siinä sitten kuitenkin kävi, että ihan yllättäen mukaan tarttui yksi värttinä, karstat ja kehräyskuitua. Olisi pitänyt olla enemmän asiantuntemusta matkassa, kun ostin värttinää, koska valitsemani Ashfordin classic drop spindle on melko heavy duty-vehje, paino 90 g. Valikoimassa ei tosin tainnut olla kuin 2 tai 3 erilaista värttinää, mutta olisi ehkä kannattanut valita se vähän pienempi vaihtoehto. Taisin valita tämän, koska sen voi käsittääkseni muuttaa myös yläpainotteiseksi.\nTässä kokeilin tehdä lankaa tyttärelle ostetuista huovutusvilloista, oliskohan merinoa. Tämä on neljäs kokeilu. Kovin ohutta lankaa en noin isolla värttinällä saanut aikaan.\nAika ihanat jäätelökesä-värit. Tulee ihan amppari-jätski mieleen. :)\nEnsimmäiset kokeiluni tein tällä Ashfordin herkullisen värisellä merino ja silkkisekoitekuidulla. Värin nimi on Peppercorns. Tämä oli ihan liian ökykuitua noviisille, mutta sain sentään jotain aikaiseksi. Vasemmalta oikealle järjestyksessä ensimmäiset kokeilut. Lanka näyttää ehkä enemmän nyöriltä kuin langalta, mutta kyllä ne käyttöön tulee! Olen ylpeä, että ylipäätään sain lankaa aikaiseksi ihan vain itseopiskelemalla netistä ja Tuulia Salmelan Kehrääjän käsikirjasta. Nämä langat on vuoristolaiskerrattu. Monta kertaa kyllä kaipasin sinne värttinäkehräämiskurssille, olisi ollut niin paljon helpompaa, kun opettaja olisi istunut vieressä ja kommentoinut tekemistä.\nOikeankokoiset puikot tämän vahvuiselle langalle voisi olla 4,5-6.\nTässä vielä karstat. Toivottavasti niille tulee tulevaisuudessa paljon käyttöä! Olisi tosi mielenkiintoista kuulla muiden värttinäkehrääjien kokemuksia erilaisista värttinöistä. Mitkä ovat parhaat värttinäsi ja mistä olet ne hankkinut? Mitä värttinää suosittelisit aloittelijalle? Lukisin tosi mielelläni kaikenlaisia kommentteja värttinäkehräämiseen liittyen!\nOlin suunnitellut tänä syksynä osallistuvani värttinäkehräyskurssille. Valitettavasti kurssiajankohta osui niin häjysti samaan aikaan Neiti Silmukkaisen harrastuksen kanssa, että täytyi logististen ongelmien vuoksi luopua ajatuksesta. Matka kurssipaikallekin oli melkoisen pitkä. Kurssin missaaminen jäi vähän kaivelemaan ja puoliso oli kuunnellut kai enemmän kuin puolella korvalla haikeaa värinää äänensävyssäni, koska hän oli hankkinut minulle aikamoisen yllätyksen syntymäpäivälahjaksi.\nHyvin vajavaisella tietämykselläni rukeista en olisi ehkä itse uskaltautunut vielä lähteä ostoksille, mutta vaikuttaa siltä, että puolisko oli osunut melko hyvään yksilöön. Kaikki osat ainakin näyttäisivät olevan tallella. Pientä fiksaamista toki on, mutta mies vakuutti selviytyvänsä korjaustoimenpiteistä. Netin osto-myynti-palstoilla olen nähnyt vaikka minkälaisia rauskoja myytävänä rekvisiitaksi, mutta tämä oli kyllä melko lupaava yksilö.\nLyhty on pikkuisen halki ja rullia on vain yksi kappale, mutta rullia voi teettää tarvittaessa lisää ja halkeama on korjattu jo aiemmin ilmeisesti liimaamalla. Toinen kannattimen pohjukka on kulunut ja pyörä hankaa rukin reisiin, mutta tämänkään vian korjaaminen ei pitäisi olla kovin vaikeaa. Löysin muuten aivan loistavan tutoriaalin vanhan rukin ostajalle: 10 yksityiskohtaa perinnerukin hankkijalle.\nRukin onnellisilla omistajilla on tapana nimetä rukkinsa. Tämän rukin pohjasta löytyy ilmeisesti rukin valmistajan nimi ja vuosiluku 1895. Jos nyt oikein tulkitsin tuon nimen, niin se voisi olla Gabriel Wilhelm Ehrström. Valmistajan nimestä päätin sitten johtaa rukille nimen Wilhelmiina. Vähitellen tutustumme toisiimme Wilhelmiinan kanssa. En ole asettanut mitään hirveän suuria paineita ja odotuksia häntä kohtaan, koska onhan hän jo melkoisen kunnioitettavassa iässäkin. Siksi toisekseen olen aloittanut kehräämisharjoitukset ensin värttinällä, mihin aiheeseen palaan seuraavassa postauksessani. Kehräämisiin! -Rouva Silmukkainen\nViikonloppuna tartuin haasteeseen, joka oli jo liian kauan odottanut vuoroaan, nimittäin sohvan päällisten ompeluun. Tiesin, että se on työläs homma, mutta en olisi ikinä uskonut, että siihen menee kaksi kokonaista päivää. Päätin kirjoittaa kullekin aikanaan aikuistuvalle lapselleni kirjan kantapään kautta opituista asioista. Voisin aloittaa kirjan vaikka siitä tosiasiasta, että koira+lapsiperheeseen ei kannata hommata valkoista sohvaa. Senhän kyllä tiesin jo sohvaa ostaessani. Ja jos kuitenkin hommaa valkoisen sohvan, siinä on ehdottomasti oltava irrotettavat ja pestävät päälliset. Ja jos kuitenkin hommaa sohvan kiinteillä päällisillä, kannattaa olla niin rikas, että on varaa ostaa joka vuosi uusi sohva. Tai vaihtoehtoisesti pitää olla sellainen mielenlaatu, että likaisen näköinen sohva ei haittaa. Tai sitten on tehtävä niinkuin äiti ja nähtävä ihan hirveästi vaivaa sen niin rakkaan valkoisen sohvan eteen... Mutta paljon vähemmällä vaivannäöllä pääsee, kun ostaa suosiolla tumman sohvan. Irrotettavilla päällisillä tai ilman.\nMietin päällisiä ommellessa, että miksi en ostanut vaikka ruskeaa tai tummanharmaata kangasta. Miksi ihmeessä meillä sohvat pitää olla valkoisia!? Varsinkin kun ne eivät kovin kauaa ole valkoisia. Miten tästä päähänpinttymästä pääsee eroon? Noh, kangasvalinnan saneli pitkälti myös kotiäidin budjetti ja tätä kangasta sain halvalla. Ostin kangasta nimittäin 12 metriä. Jonkin verran sitä jäi vielä johonkin muuhunkin projektiin. Tykkäisin enemmän harmaanvalkoisesta kuin tästä kermanvalkoisesta, mutta kyllä se välttää.\nGooglettelemalla sain muuten selville, että kaikista kätevintä sohvan peseminen on painehuuhtelukoneella. Niitä saa vuorokausivuokralle mm. pesuloista. Sillä on hyvä pestä kuvassa näkyvä villanukkamattokin. Aion jossain vaiheessa vuokrata painehuuhtelukoneen ja pesaista sohvan ja vähän muutakin. Painehuuhtelukone ruiskuttaa veden ja pesuaineen nopeasti tekstiiliin ja samantien imee likaveden pois. Itselläni on höyrypesuri ja olen sillä joskus sohvaa pessytkin, mutta en ollut ihan tyytyväinen lopputulokseen. Ainakin nettikeskusteluissa painehuuhtelukonetta on kovasti kehuttu. Se on kuitenkin sen verran arvokas kapine (300- ? €) ja tulee harvoin käyttöön, että en harkitsekaan oman hankkimista. Kirjoitan sitten joskus raportin, että tuliko sohva painehuuhtelukoneella puhtaaksi.\nEn jaksanut ommella tyynynpäällisiin mitään kaksoisompeleita, joten silitin vaan saumat auki. Kangas on paksua ja toivon mukaan kestää kovaa kulutusta. Kangasta oli niin julmettu määrä, että kutistin sen vaan kappaleiden leikkaamisen välissä silittämällä. Aina pesun jälkeen on tietysti odotettavissa mukava silitysurakka. Mutta jos haluaa käyttää elämäänsä ihan turhaan nysväämiseen, sen sijaan, että käyttäisi vaikka saman ajan ulkosalla auringonpaisteesta ja linnunlaulusta nauttien, niin kannattaa hankkia valkoinen sohva, jossa ei ole irrotettavia päällisiä!\nMuutama viikko sitten olin kansalaisopiston pihabetonikurssilla. Olin jo pidempään haaveillut betoniaskarteluista, mutta jotenkin vaan ei tullut yksikseen siihen ryhdyttyä. Kurssi järjestettiinkin kuin tilauksesta ja sieltä sai paljon ideoita tulevaisuudenkin varalle! Muutama betoniaskartelukirja oli kirjastosta lainassa ja niistä löytyi paljon kivoja malleja.\nPyykinpesuainepullolla tehty, voisi toimia vaikka ovistopparina.\nIso kukkaruukku, tehty muovisessa ruukussa (Tokmannilta 4 €). Muoviruukku muuten säilyi ihan ehjänä ja suht siistinäkin, joten sitä voi käyttää uudestaan valumuottina tai istuttaa kukkia.\nLintujen uima-altaat, kuviot tehty kuunliljan lehdillä. Kuvasta ei niin hyvin erota, mutta valut ovat kulhomaiset. Kuvassa reunat vielä viimeistelemättä viilalla, hiekkamuotista on tarttunut hiukan hiekkaa reunoihin.\nPullonpohjiin valetut kynttilänjalat.\nBetonilaatat on tehty grillitassu- ja pihvilaatikkoon. Nämä muotit on muuten ihan parhaita, kestäviä ja betoni irtoaa niistä helposti! Voisin kerätä koko talven jauhelihalaatikoita ja ens kesänä valaa laatat pihapatiolle.\nSudenkorentojen juoma-allas. Korentolasilaatan olen joskus ostanut kirpparilta 50 sentillä ihan betoniaskarteluja silmälläpitäen.\nTämä laatta on tehty ison raparperinlehden päälle. Näitä teen varmasti joskus lisää. Tämän yksilön ajattelin sijoittaa kasvihuoneen oven eteen.\nLaattakokeiluja lehdillä. Ylemmässä laatassa käytetty leipävuokaa ja kuunliljan lehtiä. Alemmassa viinimarjapensaan lehtiä.\nMetallisella muotilla tehty möhkäle esittää rapua ja yrttipurkki höysteenään marmorikuulia.\nVanha Arabian ruokalautanen on päässyt palvelemaan lintujen uima-altaana. Pyöreä laatta valettu isoon, muoviseen kukkaruukun aluslautaseen.\nIdearikasta tiistaita toivottaa Rouva Silmukkainen!